ขั้นตอนการพิจารณาการแก้ไขข้อบังคับโทรคมนาคมระหว่างประเทศ (International Telecommunication Regulations: ITRs)

1. ITU ได้จัดตั้งคณะทำงานภายใต้สภาบริหารเพื่อเตรียมการสำหรับการประชุม World Conference on International Telecommunications 2012 (WCIT-12) โดยมีหน้าที่สำคัญประการหนึ่งคือ การรวบรวมและพิจารณาข้อเสนอจากประเทศสมาชิก และได้จัดทำขึ้นเป็นเอกสาร “Draft of the Future ITRS”
2. ITU เปิดโอกาสให้ทุกภาคส่วนสามารถเสนอความเห็นต่อเอกสาร “Draft of the Future ITRs” ผ่าน website ของ ITU
3. ตามปกติการเสนอข้อเสนอจะเสนอในนามของประเทศสมาชิก และเพื่อให้ข้อเสนอของประเทศตนมีเสียงสนับสนุนเพียงพอ แต่ละประเทศจะเสนอผ่านเวทีระดับภูมิภาคเพื่อเป็นข้อเสนอในนามประเทศต่างๆ ในระดับภูมิภาค
4. องค์การโทรคมนามคมแห่งเอเชียและแปซิฟิก (Asia Pacific Telecomminity หรือ APT) ซึ่งมีสมาชิก 38 ประเทศ จะเป็นเวทีกลางในส่วนของภูมิภาคเอเชียและแปซิฟิก เพื่อพิจารณาข้อเสนอของประเทศสมาชิก APT และพิจารณากำหนดท่าทีของภูมิภาคเอเชียและแปซิฟิก
5. ขั้นตอนการเสนอข้อเสนอของ APT คือ ประเทศสมาชิกจะพิจารณาร่างข้อเสนอร่วม (Preliminary APT Common Proposal: PACP) ซึ่งเสนอโดยประเทศสมาชิกหรือกลุ่มประเทศสมาชิก โดย APT จะมีหนังสือแจ้งเวียนให้ประเทศสมาชิกพิจารณายืนยันให้การสนับสนุน PACP ใด หากร่างข้อเสนอใดได้รับการสนับสนุนจากประเทศสมาชิกอย่างน้อยหนึ่งในสี่ของจำนวนประเทศสมาชิก APT ทั้งหมด ร่างข้อเสนอนั้นก็จะเป็นข้อเสนอร่วม (APT Common Proposal: ACP) ก่อนนำเสนอในที่ประชุม WCIT-12 ในนามข้อเสนอของประเทศสมาชิกเอเชียและแปซิฟิกที่ได้ให้การรับรอง
6. APT ได้จัดประชุมเตรียมการ WCIT-12 ไปแล้ว 4 ครั้ง โดยมีข้อเสนอ ACP จำนวน 64 ข้อเสนอ ซึ่งข้อเสนอส่วนใหญ่เป็นการแก้ไขถ้อยคำให้เหมาะสมกับสถานการณ์ปัจจุบัน และไม่ขัดแย้งกับที่กำหนดไว้ในธรรมนูญและอนุสัญญาสหภาพโทรคมนาคมระหว่างประเทศ ทั้งนี้ ข้อเสนอของกลุ่มประเทศในภูมิภาคเอเชียและแปซิฟิกไม่ได้มีข้อเสนอใดเกี่ยวกับการเก็บค่าบริการอินเทอร์เน็ตแต่อย่างใด และท่าทีของประเทศไทยก็ไม่ได้ให้การสนับสนุนการเพิ่มคำว่า “ICT” เข้าไปใน ITRs เนื่องจากในธรรมนูญและอนุสัญญาสหภาพฯ ไม่ได้มีการกำหนดคำนิยามของ “ICT”
7. APT กำหนดจะจัดการประชุมเตรียมการฯ ครั้งสุดท้าย ณ โรงแรมรามาการ์เด็น กรุงเทพฯ ระหว่างวันที่ 31 ตุลาคม-2 พฤศจิกายน 2555
8. สำหรับท่าทีของภูมิภาคอื่น (อเมริกา ยุโรปตะวันตก ยุโรปตะวันออก อาหรับ และแอฟริกา) ก็มีการพิจารณากำหนดท่าทีของแต่ละภูมิภาค ซึ่งจากข้อมูลที่ได้รับ จะพบว่า สำหรับประเด็นเรื่อง Internet มีกลุ่มประเทศบางกลุ่ม (ซึ่งมีเป็นส่วนน้อย) ที่ได้รับผลกระทบจากการใช้อินเทอร์เน็ต ต้องการกำหนดให้เรื่องนี้อยู่ใน ITRs
9. ที่ประชุม WCIT-12 จะพิจารณาข้อเสนอของภูมิภาคและประเทศต่างๆ ซึ่งอาจมีการรวมข้อเสนอระหว่างภูมิภาค หรือหากข้อเสนอใดไม่มีเสียงสนับสนุนเพียงพอก็จะตกไป ทั้งนี้ เนื่องจาก ITRs เป็น International Treaty จึงต้องได้รับความเห็นชอบจากที่ประชุมอย่างเป็นเอกฉันท์ และเปิดโอกาสให้ประเทศสมาชิกตั้งข้อสงวน (reservation)
10. การประชุม WCIT-12 จะเป็นการประชุมที่ประเทศสมาชิก ITU (ปัจจุบันมี 193 ประเทศ) ที่ประสงค์จะส่งผู้แทนเข้าร่วมการประชุมจะต้องมีหนังสือตราสารแต่งตั้งผู้แทน (Credentials) เพื่อมอบอำนาจให้ผู้แทนเข้าร่วมการประชุมฯ ให้ความเห็น ลงคะแนนเสียง และลงนามในกรรมสารสุดท้าย (Final Acts) ซึ่งจะเป็นผลของการประชุม WCIT-12
11. ตามอนุสัญญาสหภาพโทรคมนาคมระหว่างประเทศกำหนดให้ผู้ที่มีอำนาจลงนามในตราสารแต่งตั้งผู้แทนที่จะเข้าร่วมการประชุม WCIT ได้แก่ ผู้นำประเทศ ผู้นำรัฐบาล รัฐมนตรีว่าการกระทรวงการต่างประเทศ และรัฐมนตรีว่าการกระทรวงที่รับผิดชอบการประชุม WCIT ซึ่งในกรณีของประเทศไทยคือ รัฐมนตรีว่าการกระทรวงเทคโนโลยีสารสนเทศและการสื่อสาร
12. ตามขั้นตอนของการมีผลบังคับใช้ ประเทศสมาชิกใดต้องการเข้าเป็นภาคี ITRs ฉบับแก้ไขใหม่ (ซึ่งต้องรอผลการพิจารณาจากที่ประชุม WCIT-12 เห็นชอบ) จะต้องให้สัตยาบัน (ratify) ในภายหลัง โดยจะต้องมีจำนวนประเทศสมาชิกให้สัตยาบันไม่น้อยกว่าที่ ITU กำหนด จึงจะมีผลบังคับใช้ ทั้งนี้ ก่อนการให้สัตยาบัน แต่ละประเทศก็จะมีขั้นตอนการดำเนินการ โดยในส่วนของประเทศไทย ก็จะต้องนำผลการประชุม WCIT-12 มาพิจารณาร่วมกับหน่วยงานที่เกี่ยวข้องอีกครั้ง โดยเฉพาะอย่างยิ่ง การดำเนินการเพื่ออนุวัติการโดยไม่ให้ขัดกับกฎหมายภายใน ก่อนเสนอเรื่องให้คณะรัฐมนตรีพิจารณาต่อไป

--------------------------

สำนักกิจการระหว่างประเทศ

สำนักงานปลัดกระทรวงเทคโนโลยีสารสนเทศและการสื่อสาร

ตุลาคม 2555